Majstrovstvá Slovenska v šachu

Majstrovstvá Slovenska v klasickom šachu je šachová súťaž, každoročne usporiadaná pod riadením Slovenského šachového zväzu, jedinou šachovou organizáciou s celoslovenskou pôsobnosťou.
Dejiny.
Možno rozdeliť na viaceré obdobia, najčastejšie delenie je podľa významu súťaže.
V rokoch 1924 - 1932 sa turnaj poriadal v pravidelných dvojročných intervaloch pri konaniach výročných zjazdoch Slovenskej šachovej župy, čo bol vtedajší názov celoslovenskej šachovej organizácie. V roku 1933 - 1938 neexistovala žiadna celoslovenská šachová organizácia a konal sa jedený turnaj v roku 1935. V období 1939 - 1944 sa konal turnaj pod hlavičkou Slovenského šachového sväzu, ktorý v priebehu vojnových rokov organizoval šachový život na Slovensku. Ďalším obdobím boli roky 1945 - 1968, kedy bol slovenský šach včlenený do zjednotenej československej telovýchovy a majstrovstvá sa konali nepravidelne. 
Prelomovým rokom je rok 1969, kedy vzniká Slovenský šachový zväz, ktorý začína s pravidelným každoročným poriadaním majstrovstiev. Tento sa v roku 1990 transformuje na občianske združenie, ktoré pokračuje v svojej činnosti aj po vzniku samostatného Slovenska v roku 1993. Majstrovstvá Slovenska sú od roku 1993 najvyšším podujatím Slovenského šachového zväzu.
Hlavný turnaj je otvorený pre mužov aj ženy, a to bez ohľadu na vek. V záujme propagácie šachu sú organizované aj turnaje v rôznych vekových kategóriách, samostatné chlapčenské, dievčenské a niekedy aj ženské turnaje.
Majstri Slovenska.
Majstrovstvá v rokoch 1924 až 1992.
Celoslovenská šachová organizácia s názvom Slovenská župa šachová vznikla v roku 1924 ako súčasť Ústrednej jednoty československých šachistov. Jedným z jej hlavných cieľov bola organizácia pravidelných celoslovenských šachových turnajov v rámci jej pravidelných zjazdov v roku 1924, 1926, 1928, 1930 a 1932. Snahou bolo zorganizovať medzinárodný turnaj, v ktorom hrali najlepší slovenskí šachisti a čo najviac výkonnostných turnajov pre šachových amatérov.
Po rozpade celoslovenskej šachovej organizácie v roku 1933 na tri: Západoslovenskú, Stredoslovenskú a Východoslovenskú šachovú župu, sa uskutočnili už len jedny majstrovstvá v roku 1935, ktoré zorganizovala Stredoslovenská šachová župa.
Po vzniku Slovenského štátu bol založený Slovenský šachový zväz, ktorý zorganizoval turnaje v roku 1939, 1941, 1943 a aj v roku 1944 v Banskej Bystrici, tesne pred vypuknutím Slovenského národného povstania.
Po znovuobnovení Československa sa šach stal súčasťou zjednotenej telovýchovy, pričom majstrovstvá sa konali nepravidelne až do doby vzniku československej federácie. V roku 1969 vznikol Slovenský šachový zväz, ktorý začal s každoročným pravidelným organizovaním majstrovstiev. Tieto majstrovstvá však neboli vrcholovým šachovým podujatím, pretože najlepší slovenskí šachisti ich hrávali len sporadicky - títo sa pravidelne zúčastňovali majstrovstiev Československa, ktoré mali vyššiu šachovú úroveň.
V jednotlivých rokoch v turnaji zvíťazili:
Majstrovstvá po vzniku samostatného Slovenska v roku 1993.
Význam majstrovstiev Slovenska po vzniku samostatného Slovenska výrazne zrástol, keďže tieto sa stali hlavným turnajom pod záštitou šachového zväzu. Každoročne zväz vypíše konkurz na ich organizovanie, pričom následne majstrovstvá organizujú šachové kluby alebo súkromní šachoví organizátori.
Z posledných desiatich ročníkov sa sedem konalo v Banskej Štiavnici, kde sú nepriamou súčasťou podujatia Živý šach. V rokoch 1993-2015 bolo zorganizovaných 23 majstrovstiev, z ktorých bolo 5 uzatvorených veľmajstrovských turnajov (v rokoch 2002, 2006, 2007, 2014 a 2015) a 18 open turnajov s účasťou hráčov rôznej výkonnosti (počnúc začínajúcimi šachistami a končiac šachovými veľmajstrami). Najčastejšími účastníkmi boli šachový veľmajster (GM) Tomáš Petrík, medzinárodný majster (IM) Marián Kantorík a amatérsky hráč Ján Bakalár so 16 účasťami.
V týchto turnajoch sa podarilo dvakrát zvíťaziť štyrom hráčom: GM Jánovi Markošovi z Bratislavy (celkovo získal 2x prvé miesto, 2x druhé miesto, 1x tretie miesto), GM Tomášovi Petríkovi z Modry (2-2-0), IM Róbertovi Tibenskému z Bratislavy (2-1-0) a GM Petrovi Michalíkovi z Prievidze/Prahy (2-0-1).
V jednotlivých rokoch v turnaji zvíťazili:
V turnajoch, v ktorých zvíťazil zahraničný hráč, bol za Majstra Slovenska vyhlásený najlepšie umiestnený šachista, ktorý bol členom Slovenského šachového zväzu. Podrobné výsledky všetkých turnajov do roku 2014 sú zachytené v Druhej slovenskej knihe šachovej a výsledky od roku 2008 sú na stránkach chess-results.com.
Majsterky Slovenska.
V minulosti sa usporadúvali špeciálne súťaže len pre ženy, v súčasnosti ženy súťažia na turnajoch priamo s mužmi, pričom najlepšie umiestnená žena získava titul Majsterky Slovenska. O tom, že ženy dokážu byť mužom rovnocennými súperkami svedčí, že na Majstrovstvách Slovenska v roku 2008 obsadila Zuzana Hagarová 3. miesto alebo že v roku 2010 skončila na 4. mieste Eva Repková.
V čase samostatnej Slovenskej republiky ženské tituly získali: